Vozidlo expedície v múzeu vozidiel Tatra
Mapa trasy expedície
**Expedícia Lambaréné** bola študentská expedícia do nemocnice Alberta Schweitzera v gabonskom Lambaréné, kam viezla zásielku liekov. Iniciátormi expedície boli Petr Bárta a Petr Bartůněk. 

Výprava odštartovala 1. januára 1968 o 10:23 h z pražského Staromestského námestia a späť do Prahy sa vrátila 13. septembra toho istého roku. Celkovo trvala 257 dní a expedičná Tatra 138 6x6 VN pri nej najazdila viac ako 35 000 km. Hlavným sponzorom výpravy bolo ministerstvo ťažkého priemyslu a náklady na prevádzku vozidla v Afrike kryl podnik zahraničného obchodu Motokov. Tatra sa stala majetkom rektorátu Karlovej univerzity.

Zloženie expedície
------------------

* Petr Bartůněk - organizátor, vedúci a lekár expedície
* Miloslav Topinka - psychológ výpravy
* Josef Vavroušek - navigátor a mechanik
* Luboš Kropáček - prekladateľ a tlmočník
* Jiří Plaček - hlavný vodič a mechanik
* Klement Kunz - šéfkuchár, zásobovač
* Jiří Stöhr - kameraman a fotograf
* Petr Bárta - novinár, spravodajca

Cieľ expedície
--------------

Cieľom expedície bolo doviezť do nemocnice v Gabonskom Lambaréné, založenej Albertom Schweitzerom, dar v podobe liekov, zdravotníckeho materiálu a lekárskych prístrojov. Po občianskej vojne v roku 1960 sa táto nemocnica dostala do vážnych ťažkostí.

Vozidlo
-------

Špeciálne upravený nákladný automobil Tatra 138 6x6 VN - Lambaréné poskytla Tatra Kopřivnice a dodnes je vystavený v múzeu Tatry. Účastníci výpravy ho nazývali "Drobček".

Trasa expedície
---------------

Praha – Rijeka – Káhira – Asuán – Chartúm – Addis Abeba – Nairobi – Kilimandžáro – Dar es Salaam – Lusaka – Livingstone – Lusaka – Kinshasa – Brazzaville – Point Noir – Libreville – Douala – Lagos – In-Salah – Alžír – Marseille – Paríž – Mníchov – Praha

Expedícia nedosiahla cieľ svojej cesty, pretože nebola rozhodnutím miestnej vlády vpustená na územie Gabonu. Časť humanitárnej pomoci museli účastníci výpravy odovzdať zástupcom nemocnice, ku ktorým patrila dcéra Alberta Schweitzera, v gabonskom prístave Libreville na palube francúzskej lode Generál Mangin, ktorá výpravu prevážala z Konga do Nigérie. Presvedčili sa, že zdravotnícky materiál, ktorý vopred odoslali inou loďou, je už na mieste a slúži v nemocnici svojmu účelu.

*"Až po mnohých rokoch totiž vyšlo najavo, že príčinou (nevpustenie do Gabonu) bolo zhoršenie vzťahov medzi Česko-Slovenskom a Gabonom po tom, čo jeden z vodcov nepodareného puču získal azyl na česko-slovenskej ambasáde v Nairobi, odkiaľ sa pod diplomatickým krytím dostal do emigrácie. Česko-slovenská diplomacia, často ako predĺžená ruka Moskvy, v tom čase hrala v Afrike svoju hru, o ktorej účastníci expedície nemali ani potuchy."*

Expedícia Lambaréné '88
-----------------------

Do Lambaréné dorazila ďalšia študentská expedícia Lambaréné '88, vedená medikom Miroslavom Krížom, ktorá využívala automobil Liaz. Ďalšími členmi výpravy boli Martin Čech, Jan Čech, Miloš Klášterecký, Vratislav Mrázek, Luboš Poušek a novinár Marek Šálek z redakcie časopisu *Mladý svět*. Výprava však nekopírovala trasu svojich predchodcov pred dvadsiatimi rokmi a ich cesta viedla v oboch smeroch cez Saharu, takže bola o poznanie kratšia a menej náročná. 3. februára 1989 došla expedícia do cieľa a odovzdala v Lambaréné zdravotnícky materiál a 13 000 kusov okuliarov, dar česko-slovenských občanov chudobným Afričanom.

Referencie
----------

1. 1 2 3 4 5   *Expedice Lambaréné* [online]. lideazeme.cz, [cit. 2017-02-02]. Dostupné online.
2. 1 2  Petr Bárta: *Dobrý den, Afriko!: Expedice Lambaréné.*, Středočeské nakladatelství a knihkupectví, Praha

Pozri aj
--------

* Tatra okolo sveta

Externé odkazy
--------------

* Expedičná Tatra v múzeu Tatry v Kopřivnici
* Expedícia na csfd.cz

Zdroj
-----

* *Tento článok je čiastočný alebo úplný preklad článku Expedice Lambaréné na českej Wikipédii.*